**Referat**

**Grupperådsmøde Rødovrespejderne 3. marts 2014**

**1. Formanden byder velkommen**

Formanden Tommy Nørgaard bød velkommen og konstaterede at fremmødet til årets grupperådsmøde var en del større end tidligere år, og at kombinationen af fastelavnsfest og grupperådsmøde ikke var nogen helt dårlig ide. Tommy gennemgik en kort overordnet beretning for året 2013, og sendte en stor tak til lederne fordi de bruger deres fritid på at give vores børn en masse gode oplevelser hos Rødovrespejderne.

**2. Valg af dirigent og referent**

Tommy indvilgede i at være dirigent og Gunver blev valgt som referent.

**3. Beretning fra ledergruppe og bestyrelsen om gruppens arbejde generelt samt beretning fra de forskellige enheder (mikrober, mikro, mini, junior og spejder)**

Børnetallet i gruppen er meget stabilt. Fordelingen af børn er også fordelt jævnt i enhederne. I foråret tog Gitte og Torben initiativ til at starte mikrobegrenen op, så vi nu har fem velfungerende grene.

Ledersituationen ser god ud. I alle grene består lederstaben af en god kombination af gamle garvede spejdere og nye ledere. Det er kun i troppen vi lige nu mangler en ekstra leder, så Peter ikke alt for længe skal stå helt alene med de 12 spejdere i troppen. Selv om vi ikke decideret mangler ledere i de øvrige grene, vil vi dog stå med åbne arme, hvis der er forældre eller andre, som har lyst til at være med. Der er stadig plads og mulighed for at være med og få en masse gode oplevelser med børnene.

Af fælles aktiviteter i årets løb kan nævnes gruppeweekend i Posthuset, vandreturen Bornholm Rundt, fælles sommerlejr på Næsbycenteret, oprykningsfest og julefest. Sommerlejren var udfordrende for lederne, da antallet af børn pr. leder var noget højere end vi umiddelbart vil anbefale. Denne sommer vil vi derfor kraftigt opfordre forældre til at deltage i hele eller dele af sommerlejren (uge 32). Spejdererfaring er ikke noget krav, bare man kan li’ andre folks børn ☺

Mikrober:

Mikroberne (også kaldt familiespejd) er en ny gren hos Rødovrespejderne der blev opstartet sidste forår, hvor det handler om at lave spejderaktiviteter sammen som familie. Det vil sige at man har forældrene med til møderne. Aktiviteterne er tilrettelagt for de 3-6 årige, men vi har mikrober der er yngre samt deltagende søskende over 6 år. Vi mødes hver andet søndag.

Årets store begivenhed var hytteturen til Posthuset i Rude Skov! Det var en fantastisk oplevelse for mikroberne, der fik prøvet grænser af og bevist at de egentlig var ret seje! De havde besøg af en jæger fra Dansk jægerforbund, hvorved de fik lov at prøve at plukkede ænder, fasaner og snepper, der efterfølgende blev tilberedt over gril og spist til stor fornøjelse for børnene. Der var desuden mulighed for at røre medbragte udstoppede dyr. Der blev også tid til leg i skoven og ikke mindst refleksløb om aftenen, samt meget mere. Vi havde på turen én overnatning.

Vores aktiviteter i løbet af året har været spejderaktiviteter i børnehøjde. Vi har haft aktiviteter omhandlende kompost, duft til naturen, male mel på mølle og bage af der, bagte æbler, fundet og kigget på dyr og blade (bestemmelsesdug), bygget legeredskaber, lært at binde knob og besnøringer, lært om adfærd i naturen og trafikken, lavet græskarhoveder og suppe, lavet juledekorationer, fuglekogler og snittet, lavet diverse skattejagt (woop) og sporlege...

En gennemgående aktivitet har siden sommerferien været naturformidling. Vi var så heldige at få ca. 15.000 kr fra kommunen til køb af naturformidlingsudstyr, så mikroberne har nu udstyr til at undersøge og studere planter, insekter og dyr. Projektet går indtil sommeren 2014, hvor der skal laves rapport til kommunen. Grenen fik desuden 2500,- kr fra korpskontoret til opstart af grenen.

Det skal til sidst nævnes at Mikroberne ikke har haft et eneste møde indendørs i løbet af dets sæson.

Mikroer:

Mikroerne har arbejdet med flere forskellige forløb i årets løb, og har på den måde fået opbygget nogle basale spejderfærdigheder. De var med på sommerlejren sammen med resten af gruppen, og klarede det rigtig flot.

Efter sommerferien rykkede størstedelen af mikroerne op til minierne, så mikroflokken var kun 5-6 børn i efteråret, men lige så stille er der kommet nye børn til, så den nu igen er oppe på en rigtig god størrelse. Mikroerne har ud over arrangementerne i gruppen, deltaget i divisionens Bamselege sammen med minierne, hvor de oplever at være en del af en større sammenhæng med flere hundrede andre spejdere fra Vestegnen.

Minier:

Mini-grenen har været den antalsmæssigt største gren i årets løb, men da arbejdet med de fire mini-patruljer har været rigtig godt, har det kunnet lade sig gøre at kombinere aktiviteter med mange børn og fuld fart på med nærværende og koncentrationskrævende aktiviteter. Vi har med miner lagt stor vægt på samarbejdet i patruljerne og børnenes evner til at udnytte deres forskelligheder og forskellige styrker.

Efter jul har vi delt mini-grenen over to dage, for at kunne udnytte lederkræfterne bedst muligt. Det har givet de ældste minier nye udfordringer da de nu kan spejle sig i de lidt større juniorer, og de yngste mini’er oplever nu at være de store og erfarne i de fælles møder med mikroerne.

Juniorer:

Hos juniorerne har vi igennem året haft en god stabil kerne af spejdere, som er meget energiske og iderige. Aktiviterne gennem året har været en kombination af traditionelle spejderaktiviteter og nye tiltag, som feks. planlægning og optagelse af en film om Fort Vest’s historie.

Troppen:

Årets store begivenhed var sommerlejren til Næsbycentret! Det var en fantastisk oplevelse for spejderne, der fik prøvet grænser af og bevist at de egentlig var ret seje! De sejlede på tømmerflåde, sejlede i kajak, løb O-løb, overnattede i jordhule, var på morgenvandretur plus mange andre aktiviteter, men de havde også tid til at gå rundt på pladsen og hyggede sig.

Der blev også tid til shopping da de omlagde deres planlagte 20km hike til en firekilometer lang tur til nærmeste Fakta.

I løbet af året har spejderne arbejdet med en række spejderfærdigheder, hvoraf følgende kan nævnes; kommunikation, knob & besnøringer, pioner, førstehjælp med speciel fokus på de situationer der kan forekomme ved spejder & friluftsaktiviteter.

I november var troppen på en fælles tropstur til Rude Skov med overnatning i Shelter, weekenden regnede desværre væk. To af spejderne var i efterårsferien på korpsets PLan-kursus, hvor de lærte en masse omkring patruljeliv. Sidst men ikke mindst skal nævnes at troppen har deltaget i to natløb i hhv. Vestskov Division samt hos Thorolf Gruppe på Amager.

I sommeren 2013 fik troppen 5000,- kr i tilskud fra Johannes Fogh Fonden, til indkøb af værktøj til Pionerarbejde. Ikke alt udstyret har været anvendt endnu. Men Troppen vil gerne Takke fonden for tilskuddet.

**4. Fremlæggelse af regnskab for det foregående år til godkendelse**

Casper Folsing overtog kassererposten på et ekstraordinært grupperådsmøde sidste år, og den første periode gik med at få ryddet op og få overblik over økonomien. Det arbejde er dog overstået nu, og Casper ser frem til et lidt nemmere år i relation til arbejdet med gruppens økonomi.

Regnskabet blev gennemgået, og der var spørgsmål til om årsagen til underskuddet og til hvordan det kunne undgås. Forklaringen på underskuddet skal findes i relativt store materiale-indkøb sidste år, da vi manglede basale ting som patruljekasser og et par telte. Disse ekstraordinære investeringer er ikke nødvendige i det kommende år.

**5. Behandling af indkomne forslag**

Der var ikke indkommet nogen forslag, så punktet udgik.

**6. Væsentlige beslutninger om gruppens fremtid, herunder fremlæggelse af gruppens udviklingsplan**

Gunver gennemgik kort gruppens reviderede udviklingsplan, som ligger tilgængelig på hjemmesiden (www.rødovrespejderne.dk).

**7. Vedtagelse af budget for indeværende år, herunder fastlæggelse af kontingent.**

Der er ikke udarbejdet et detaljeret budget for 2014, men forventningen er at indtægter og udgifter (bortset fra materialeudgifter) kommer til at ligge på niveau med 2013.

Kontingentet blev foreslået fastholdt på 400 kr. pr halvår for spejderne. Halv pris for søskende. 75 kr. for ledere. Forslaget blev vedtaget.

**8. Valg til bestyrelsen**

Bestyrelsen består af 6 medlemmer - 3 forældre og 3 ledere

* Formand - Tommy Nørgaard (far til Lystig og Wontolla)
* Kasserer - Casper Folsing (far til Tabaqui)
* Forældrerepræsentant – Line Hansen (mor til Andrea)
* Gruppeleder - Gunver Sommer
* Lederrepræsentant – Ditte Sundgaard
* Lederrepræsentant – Peter Jørgensen
* Unge-repræsentant – Kristina Lergren

**9. Valg af suppleanter .**

En forældrerepæsentant valgt:

* Sanne Dan Jensen

**10. Valg til korpsrådet og divisionsrådet**

Peter Jørgensen og Gunver Sommer valgt til korpsrådet.

Ditte Sundgaard, Anja Melsing, Karsten Bjerre Jokinen, Peter Jørgensen og Gunver Sommer valgt til divisionsrådet.

**11. Valg af revisor og revisorsuppleant**

Som revisor blev Martin Halvas Kjær (Kali’s far) valgt

Som revisorsuppleant blev Daniel Vangsø (Hui og Miko’s far) valgt

**12. Eventuelt**

Ingen punkter til behandling under eventuelt.

Rødovre d. 12. marts 2014

\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_

Tommy Nørgaard Gunver Sommer

Formand Gruppeleder/referent